## Pravilnik o uvjetima i načinu subvencioniranja cijene prijevoza ukapljenog naftnog plina na otoke, te postupku obračuna neostvarenih prihoda distributerima ukapljenog naftnog plina

### NN 74/2008 (27.6.2008.), Pravilnik o uvjetima i načinu subvencioniranja cijene prijevoza ukapljenog naftnog plina na otoke, te postupku obračuna neostvarenih prihoda distributerima ukapljenog naftnog plina

# MINISTARSTVO MORA, PROMETA I INFRASTRUKTURE

**2453**

Na temelju Zakona o otocima (»Narodne novine« 34/99, 32/02 i 33/06), Programa
korištenja ukapljenog naftnog plina (UNP) na otocima (2008. – 2012.) (Zaključak
Vlade RH od 29. studenog 2007. godine) i Pravilnika o rukovanju opasnim tvarima,
uvjetima i načinu obavljanja prijevoza u pomorskom prometu, ukrcavanja i
iskrcavanja opasnih tvari, rasutog i ostalog tereta u lukama, te načinu
sprječavanja širenja isteklih ulja u lukama (»Narodne novine« 51/05) ministar
mora, prometa i infrastrukture donosi

## PRAVILNIK

### O UVJETIMA I NAČINU SUBVENCIONIRANJA CIJENE PRIJEVOZA UKAPLJENOG NAFTNOG PLINA NA OTOKE, TE POSTUPKU OBRAČUNA NEOSTVARENIH PRIHODA DISTRIBUTERIMA UKAPLJENOG NAFTNOG PLINA

Članak 1.

Ovim Pravilnikom utvrđuju se uvjeti i način subvencioniranja cijene prijevoza
ukapljenog naftnog plina na otoke, te postupak obračuna neostvarenih prihoda
distributerima ukapljenog naftnog plina.

Članak 2.

Subvencije iz članka 1. ovog Pravilnika odnose se na sve naseljene otoke
sukladno članku 2. Zakona o otocima (»Narodne novine« 34/99, 32/02 i 33/06),
osim na premoštene otoke: Krk, Pag, Murter, Vir i Čiovo, te na poluotok
Pelješac.

Članak 3.

Novčana sredstva namijenjena za subvencioniranje cijene prijevoza ukapljenog
naftnog plina na otoke odnose se na sve oblike distribucije plina: plin u
bocama, kontejnerski plin, kamp plin i autoplin.

Članak 4.

Novčana sredstva iz članka 3. ovog Pravilnika temelje se na iznosima iz ugovora
o prijevozu ukapljenog naftnog plina na otoke, koji moraju biti sastavljeni
sukladno Pravilniku o rukovanju opasnim tvarima, uvjetima i načinu obavljanja
prijevoza u pomorskom prometu, ukrcavanja i iskrcavanja opasnih tvari, rasutog i
ostalog tereta u lukama, te načinu sprječavanja širenja isteklih ulja u lukama
(»Narodne novine« 51/05), a bit će zaključeni između distributera i brodara.

Članak 5.

Distributer preuzima obvezu svih oblika distribucije, sukladno iskazanim
potrebama, u što kraćem vremenskom roku bez obzira na lokaciju potrošača.

Članak 6.

Novčana sredstva iz članka 3. i 4. ovog Pravilnika isplaćivat će se distributeru
na temelju dokumentacije koja će garantirati da je ukapljeni naftni plin
prevezen na otok pomorskim prometom sukladno Pravilniku o rukovanju opasnim
tvarima, uvjetima i načinu obavljanja prijevoza u pomorskom prometu, ukrcavanja
i iskrcavanja opasnih tvari, rasutog i ostalog tereta u lukama, te načinu
sprječavanja širenja isteklih ulja u lukama (»Narodne novine« 51/05).

Članak 7.

Distributer koji je postupio po odredbama članka 6. ovog Pravilnika, na temelju
ovjerenih dokumenata od strane brodara, ima pravo na povrat troškova,
ispostavljanjem zahtjeva Upravi za otočni i priobalni razvoj, Ministarstva mora,
prometa i infrastrukture (u daljnjem tekstu: Ministarstvo), a sukladno ugovorima
iz članka 4. ovog Pravilnika.

Članak 8.

U slučaju da distributer postupi protivno odredbama ovog Pravilnika i/ili
Pravilnika o rukovanju opasnim tvarima, uvjetima i načinu obavljanja prijevoza u
pomorskom prometu, ukrcavanja i iskrcavanja opasnih tvari, rasutog i ostalog
tereta u lukama, te načinu sprječavanja širenja isteklih ulja u lukama (»Narodne
novine« 51/05) Ministarstvo neće platiti troškove nastale prijevozom u pomorskom
prometu ukapljenog naftnog plina na otoke.
U slučaju da je Ministarstvo distributeru platilo troškove prijevoza u pomorskom
prometu ukapljenog naftnog plina na otoke, a da je naknadno utvrđeno da je
distributer postupio protivno odredbama ovog Pravilnika i/ili Pravilnika o
rukovanju opasnim tvarima, uvjetima i načinu obavljanja prijevoza u pomorskom
prometu, ukrcavanja i iskrcavanja opasnih tvari, rasutog i ostalog tereta u
lukama, te načinu sprječavanja širenja isteklih ulja u lukama (»Narodne novine«
51/05) Ministarstvo će tražiti povrat uplaćenih sredstava, što će se regulirati
međusobnim ugovorima između Ministarstva i distributera.

Članak 9.

Ministarstvo raspisuje Javno nadmetanje za distribuciju ukapljenog naftnog plina
na otoke temeljem Zakona o javnoj nabavi (»Narodne novine« 110/07).
Ministarstvo će prihvatiti ponude samo onih ponuditelja koji posjeduju važeće
dozvole HERE sukladno Zakonu o energiji (»Narodne novine« 68/01, 177/04, i
76/07), Zakonu o regulaciji energetskih djelatnosti (»Narodne novine« 177/04 i
76/07) i Pravilniku o dozvolama za obavljanje energetskih djelatnosti (»Narodne
novine« 118/07), te suglasnosti Ministarstva gospodarstva, rada i poduzetništva
sukladno Zakonu o trgovini (»Narodne novine« 48/03 pročišćeni tekst 96/03,
103/03, 170/03 i 55/04) i Uredbi o uvjetima za obavljanje trgovine na veliko i
trgovine s inozemstvom za određenu robu (»Narodne novine« 16/02, 129/04, 121/06
i 20/07).
Na temelju provedenog Javnog nadmetanja iz stavka 1. ovog članka s
distributerom/ima koji obavlja/ju usluge distribucije ukapljenog naftnog plina
Ministarstvo će zaključiti ugovore o naknadi dijela neostvarenih prihoda za
prijevoz ukapljenog naftnog plina na otoke.

Članak 10.

Novčana sredstva za subvenciju cijene prijevoza ukapljenog naftnog plina na
otoke dodjeljivat će se sukladno pravilima koja vrijede za naknade troškova za
obavljanje usluga od općeg gospodarskog interesa, a koje su utvrđene u Odluci
Komisije od 28. studenog 2005. o promijeni članka 86. stavka 2. Ugovora o EZ-u
na državne potpore koje se dodjeljuju u obliku naknada određenim poduzetnicima
kojima je povjereno obavljanje usluga od općeg gospodarskog interesa (Službeni
list Europske unije, serija L, broj 312/67, 29. studenog 2005.) kao i u Okviru
Zajednice o državnim potporama u obliku naknade za obavljanje usluga u javnom
interesu (Službeni list Europske unije, serija C 297/4, 29. studenog 2005.).
Odluka Komisije i Okvir Zajednice o državnim potporama iz stavka 1. ovog članka
usvojeni su na temelju Odluke Vlade Republike Hrvatske o objavljivanju popisa
pravila o državnim potporama (»Narodne novine«, broj 121/06), a Agencija za
zaštitu tržišnog natjecanja ih primjenjuje sukladno članku 6. stavku 4. Zakona o
državnim potporama (»Narodne novine« 140/05) i članku 70. Sporazuma o
stabilizaciji i pridruživanju između Europskih zajednica i njihovih država
članica i Republike Hrvatske (»Narodne novine – Međunarodni ugovori« 14/2001,
14/2004, 1/2005 i 7/2005).
Novčana sredstva iz stavka 1. ovog članka isplaćivat će se iz Državnog proračuna
Republike Hrvatske s pozicije Ministarstva mora, prometa i infrastrukture.

Članak 11.

Nadzor nad provođenjem odredbi ovog Pravilnika vrši Uprava za otočni i priobalni
razvoj Ministarstva, te inspektori sigurnosti plovidbe Ministarstva i lučkih
kapetanija i drugi stručni djelatnici Ministarstva i lučkih kapetanija u okviru
posebnog ovlaštenja na temelju Pravilnika o rukovanju opasnim tvarima, uvjetima
i načinu obavljanja prijevoza u pomorskom prometu, ukrcavanja i iskrcavanja
opasnih tvari, rasutog i ostalog tereta u lukama, te načinu sprječavanja širenja
isteklih ulja u lukama (»Narodne novine« 51/05).

Članak 12.

Ovaj Pravilnik stupa na snagu osmog dana od dana objave u »Narodnim novinama«.

Klasa: 310-01/07-01/31
Urbroj: 530-06-08-11
Zagreb, 2. lipnja 2008.

Ministar
**Božidar Kalmeta**, v. r.

Pravilnik, NN 74/2008-2453